Document ID: 32014R0501

REGULAMENTUL DELEGAT (UE) NR. 501/2014 AL COMISIEI
din 11 martie 2014
de completare a Regulamentului (UE) nr. 1308/2013 al Parlamentului European și al Consiliului prin modificarea Regulamentului (CE) nr. 826/2008 al Comisiei în ceea ce privește anumite cerințe referitoare la produsele agricole care beneficiază de ajutor pentru depozitare privată
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 19 alineatul (1) și alineatul (4) litera (a),
întrucât:
(1)
Regulamentul (CE) nr. 826/2008 al Comisiei (2) stabilește norme comune privind acordarea ajutorului pentru depozitarea privată a anumitor produse agricole. Produsele eligibile pentru ajutorul pentru depozitare privată au fost enumerate la articolele 28 și 31 din Regulamentul (CE) nr. 1234/2007 al Consiliului (3).
(2)
Regulamentul (UE) nr. 1308/2013 a abrogat și a înlocuit Regulamentul (CE) nr. 1234/2007 cu efect de la 1 ianuarie 2014. Secțiunea 3 din partea II titlul I capitolul I din Regulamentul (UE) nr. 1308/2013 conține dispoziții privind ajutorul pentru depozitare privată.
(3)
Articolul 17 din Regulamentul (UE) nr. 1308/2013 enumeră produsele eligibile pentru ajutorul pentru depozitare privată. În comparație cu produsele enumerate la articolele 28 și 31 din Regulamentul (CE) nr. 1234/2007, articolul 17 din Regulamentul (UE) nr. 1308/2013 include trei produse suplimentare, și anume fibrele de in, brânza cu denumire de origine protejată (DOP) sau indicație geografică protejată (IGP) și laptele praf degresat fabricat din lapte de vacă.
(4)
În conformitate cu articolul 17 din Regulamentul (UE) nr. 1308/2013, ajutorul pentru depozitare privată poate fi acordat în cazul în care produsele în cauză îndeplinesc condițiile prevăzute în secțiunea 3 din partea II titlul I capitolul I din respectivul regulament și cerințele suplimentare în ceea ce privește calitatea și caracteristicile produsului care urmează să fie adoptate de către Comisie.
(5)
Condițiile de eligibilitate pentru unt, prevăzute la articolul 17 litera (e) din Regulamentul (UE) nr. 1308/2013, au fost modificate față de cele prevăzute în Regulamentul (CE) nr. 1234/2007.
(6)
În Regulamentul (CE) nr. 826/2008 existau deja dispoziții privind calitatea și caracteristicile produsului și criteriile de eligibilitate aplicabile produselor eligibile pentru ajutorul pentru depozitare privată în conformitate cu articolele 28 și 31 din Regulamentul (CE) nr. 1234/2007.
(7)
Este necesar să se adopte cerințele de calitate, precum și criteriile de eligibilitate cu privire la cantități pentru fibre de in, lapte praf degresat și brânză care beneficiază de DOP sau IGP, să se adapteze cerințele pentru unt și să se includă respectivele cerințe în Regulamentul (CE) nr. 826/2008.
(8)
Articolul 18 din Regulamentul (UE) nr. 1308/2013 a stabilit criteriile pe care Comisia ar trebui să le ia în considerare atunci când decide să acorde ajutor pentru depozitare privată. Aceste criterii includ prețurile medii de piață înregistrate în Uniune, precum și pragurile de referință și costurile de producție ale produselor respective. Ele includ, de asemenea, necesitatea de a reacționa în timp util la o situație de pe piață deosebit de dificilă sau la evoluțiile economice cu un impact negativ semnificativ asupra marjelor din sectorul respectiv.
(9)
Articolele 3 și 5 din Regulamentul (CE) nr. 826/2008 prevăd că decizia de acordare a ajutorului pentru depozitarea privată a zahărului alb și, respectiv, a cărnii de vită poate fi luată pe baza prețurilor medii înregistrate la nivelul Uniunii. Articolele respective se bazează pe Regulamentul (CE) nr. 1234/2007, care a fost abrogat și înlocuit prin Regulamentul (UE) nr. 1308/2013. Prin urmare, este necesar să se elimine articolele 3 și 5 din Regulamentul (CE) nr. 826/2008.
(10)
Cantitatea depozitată pe durata perioadei contractuale de depozitare ar trebui să fie egală cu cantitatea contractuală. Cu toate acestea, în sensul articolelor 15, 18 și 34 din Regulamentul (CE) nr. 826/2008, o marjă de toleranță cu privire la cantitatea depozitată este permisă în cazul anumitor produse eligibile pentru ajutorul pentru depozitare privată. Având în vedere caracteristicile produselor, ar trebui să se stabilească o astfel de toleranță și pentru laptele praf degresat în saci mari și pentru fibrele de in lungi.
(11)
În ceea ce privește caracteristicile de calitate care trebuie să fie stabilite pentru fibrele de in, fibrele de in lungi sunt considerate a fi produse de înaltă calitate care ar trebui să fie eligibile pentru ajutorul pentru depozitare privată.
(12)
Deoarece nu mai există obligația ca producția de unt să aibă loc într-o întreprindere autorizată, nu mai sunt aplicabile dispozițiile privind certificarea conformității cu cerințele specifice privind originea în cazul depozitării într-un alt stat membru decât statul membru în care este produs untul, stabilite în anexa II la Regulamentul (CE) nr. 826/2008. Ar trebui să fie stabilite noi norme simplificate în ceea ce privește dovada faptului că untul depozitat îndeplinește cerințele de la articolul 9 și de la articolul 17 litera (e) din Regulamentul (UE) nr. 1308/2013. Aceleași norme ar trebui să se aplice și în cazul laptelui praf degresat.
(13)
Prin urmare, Regulamentul (CE) nr. 826/2008 ar trebui să fie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 826/2008 se modifică după cum urmează:
1.
La articolul 2, alineatul (2) se înlocuiește cu următorul text:
„(2) Untul și laptele praf degresat trebuie să îndeplinească cerințele suplimentare stabilite în anexa II la prezentul regulament.”
2.
Articolele 3 și 5 se elimină.
3.
La articolul 7, alineatul (3) se înlocuiește cu următorul text:
„(3) Ofertele sau cererile de ajutor pentru depozitarea privată a untului, a laptelui praf degresat și a brânzeturilor se referă la produse care au fost depozitate în întregime, cu excepția cazului în care se specifică altfel în regulamentul de deschidere a procedurii de licitație sau în regulamentul de stabilire a valorii ajutorului în avans.”
4.
La articolul 15 alineatul (1), litera (b) se înlocuiește cu următorul text:
„(b)
depozitarea și păstrarea în depozit a cel puțin 99 % din cantitatea contractuală pentru perioada contractuală de depozitare, respectiv 90 % pentru produsele din carne, 98 % pentru uleiul de măsline, 95 % pentru brânzeturi, 97 % pentru laptele praf degresat în saci mari și 97 % pentru fibrele de in lungi, pe riscul părții contractante, în sensul articolului 19 din prezentul regulament și în condițiile menționate la articolul 22 alineatul (1) litera (a) din prezentul regulament.”
5.
La articolul 18 alineatul (1), litera (b) se înlocuiește cu următorul text:
„(b)
depozitarea și păstrarea în depozit a cel puțin 99 % din cantitatea contractuală pentru perioada contractuală de depozitare, respectiv 90 % pentru produsele din carne, 98 % pentru uleiul de măsline, 95 % pentru brânzeturi, 97 % pentru laptele praf degresat în saci mari și 97 % pentru fibrele de in lungi, pe riscul părții contractante, în sensul articolului 19 din prezentul regulament și în condițiile menționate la articolul 22 alineatul (1) litera (a) din prezentul regulament.”
6.
La articolul 34 alineatul (1), se adaugă următoarele paragrafe:
„Pentru laptele praf degresat «în saci mari», ajutorul se plătește pentru cantitatea efectiv depozitată, dacă aceasta reprezintă nu mai puțin de 97 % din cantitatea contractuală.
Pentru fibrele de in lungi, ajutorul se plătește pentru cantitatea efectiv depozitată, dacă aceasta reprezintă nu mai puțin de 97 % din cantitatea contractuală.”
7.
Anexa I se modifică în conformitate cu anexa I la prezentul regulament.
8.
Anexa II se înlocuiește cu textul din anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 martie 2014.

Labels: 1
17
3
6
15